
Ajutorul umanitar([footnoteRef:2]) salvează vieți, reduce suferința și reflectă valorile fondatoare ale Uniunii Europene, și anume umanitatea, pacea și solidaritatea. Începând din anul 1992, UE și-a menținut angajamentul de a furniza ajutor umanitar în conformitate cu principiile internaționale ale umanității, imparțialității, neutralității și independenței, astfel cum sunt consacrate la articolul 214 alineatul (2) din Tratatul privind funcționarea Uniunii Europene, în Regulamentul privind ajutorul umanitar (1996)([footnoteRef:3]) și în Consensul european privind ajutorul umanitar (2007)([footnoteRef:4]). Deși nu este vorba de un obiectiv propriu-zis, asistența umanitară consolidează și securitatea umană și contribuie la atenuarea consecințelor regionale și globale mai ample ale conflictelor și dezastrelor, sprijinind astfel un mediu global mai sigur și mai stabil, în concordanță cu valorile și interesele fundamentale ale UE([footnoteRef:5]). [2:  Denumirile „ajutorul umanitar” și „asistența umanitară” sunt utilizate în mod nediferențiat în prezentul document.]  [3:  Regulamentul (CE) nr. 1257/96 al Consiliului privind ajutorul umanitar. ]  [4:  Declarație comună referitoare la Consensul european privind ajutorul umanitar. Jurnalul Oficial al Uniunii Europene C, 2008/C 25/01, 30 ianuarie 2008. ]  [5:  Articolul 3 alineatul (5) din Tratatul privind Uniunea Europeană (TUE).] 

În prezent, sistemul umanitar mondial se află într-un punct critic. Proliferarea conflictelor și a dezastrelor legate de climă determină o sporire fără precedent a nevoilor umanitare, în timp ce resursele financiare și spațiul operațional sunt în scădere. Conflictele și pericolele naturale afectează mai mulți oameni și mai multe țări decât în orice alt moment de la sfârșitul Războiului Rece([footnoteRef:6]). În prezent, se desfășoară aproximativ 130 de conflicte la nivel mondial, de peste două ori mai multe decât acum 15 ani([footnoteRef:7]), reprezentând aproximativ 70 % din nevoile umanitare la nivel mondial. În paralel, schimbările climatice și degradarea mediului sporesc frecvența pericolelor naturale, afectând în mod disproporționat contextele cele fragile, în care comunitățile au cea mai redusă capacitate de rezistență. Această situație duce la strămutări, insecuritate alimentară, deficit de apă, epidemii și prăbușirea mijloacelor de subzistență, subminând câștigurile în materie de dezvoltare și sporind instabilitatea la nivel mondial.  [6:  Comisia Europeană: Centrul de cunoștințe privind gestionarea riscului de dezastre, „INFORM Severity Facts and Figures” („Indicele de gravitate INFORM, fapte și cifre privind gravitatea). Centrul Comun de Cercetare, consultat la data de 30 aprilie 2026, https://drmkc.jrc.ec.europa.eu/inform-index/INFORM-Severity/Severity-Facts-Figures.]  [7:  Comitetul Internațional al Crucii Roșii (CICR), Recurs 2026: Prezentare generală, Geneva, 2026, https://www.icrc.org/sites/default/files/2026-02/ICRC-Appeals-2026-Overview.pdf. ] 

Prin urmare, nevoile umanitare sunt în continuă creștere. Numărul persoanelor strămutate în mod forțat sau care solicită azil s-a dublat în ultimul deceniu, ajungând la 117,3 milioane în 2025([footnoteRef:8]). Aproximativ 20 % din copiii din întreaga lume (circa o jumătate de miliard) trăiesc în zone de conflict sau fug din acestea. Violența sexuală și bazată pe gen, inclusiv violența sexuală legată de conflicte, este în continuă creștere, iar numărul persoanelor care se confruntă cu foamete acută atinge niveluri catastrofale([footnoteRef:9]). ONU estimează că, în 2026, 239 de milioane de persoane din întreaga lume au nevoie de asistență umanitară, în creștere comparativ cu cifra de 31 milioane din anul 2006. [8:  Agenția ONU pentru Refugiați (UNHCR), Mid-Year Trends 2025 (Raport privind tendințele de la jumătatea anului 2025), Copenhaga, 2025, www.unhcr.org/sites/default/files/2025-11/mid-year-trends-report-2025.pdf. ]  [9:  Rețeaua mondială împotriva crizelor alimentare, 2026 Global report on food crises(Raportul mondial din 2026 privind crizele alimentare), Roma, 2026, https://doi.org/10.4060/cd9424en. ] 

Actorii umanitari răspund cu greu acestui val de nevoi tot mai mari și își desfășoară activitatea în condiții din ce în ce mai periculoase și mai dificile. Dreptul internațional umanitar este trecut cu vederea, iar cazurile de încălcare sunt rareori pedepsite. Actorii umanitari, cărora li se refuză adesea accesul de care au nevoie pentru a furniza ajutor, se confruntă cu o insecuritate din ce în ce mai mare, cu obstacole administrative, cu obligația de a plăti diverse taxe și ingerințe politice care întârzie, deturnează sau condiționează asistența. Atacurile deliberate asupra personalului umanitar au crescut exponențial, iar atacurile împotriva unităților medicale s-au dublat între 2023 și 2024([footnoteRef:10]) . Grupurile vulnerabile și marginalizate expuse riscului de discriminare sunt afectate în mod disproporționat, în timp ce eforturile de asigurare a incluziunii, a accesibilității și a răspunsurilor umanitare care iau în considerare dimensiunea de gen sunt din ce în ce mai contestate. În plus, creșterea bruscă a dezinformării subminează acțiunile umanitare([footnoteRef:11]). [10:  Humanitarian Outcomes, Aid Worker Security Report 2025 – Defenceless: Aid worker security amid the humanitarian funding collapse, (Rezultate umanitare, Raportul pentru anul 2025 privind securitatea lucrătorilor umanitari – Fără apărare:Securitatea lucrătorilor umanitari în contextul prăbușirii finanțării umanitare), Londra, 2025, https://www.humanitarianoutcomes.org/AWSR_2025. ]  [11:  2026 Annual Disaster Report by the International Federation of Red Cross and Red Crescent Societies (Raportul anual pentru 2026 privind dezastrele al Federației Internaționale a Societăților de Cruce Roșie și Semilună Roșie)] 

În ultimul an, sistemul a fost supus unor presiuni suplimentare ca urmare a unor decizii politice majore și a drasticelor reduceri ale finanțării, în special din partea Statelor Unite și a altor donatori importanți. Organizațiile umanitare s-au văzut astfel obligate să prioritizeze în mod dramatic operațiunile, neputând interveni decât pentru o mică parte dintre cei care au nevoie de ajutor([footnoteRef:12]). În plus, asistența este din ce în ce mai mult influențată de considerente politice sau ideologice, în loc să aibă ca punct de reper principiile umanității și imparțialității, ceea ce slăbește fundamentele sistemului umanitar internațional. [12:  Apelul la ajutor umanitar pentru anul 2026 se ridică la 23 de miliarde USD, sumă destinată furnizării de ajutoare vitale pentru 87 milioane din totalul de 239 milioane de persoane aflate în dificultate.] 

Aceste evoluții fac ca reforma sistemului umanitar multilateral să fie atât urgentă, cât și inevitabilă. „Resetarea” asistenței umanitare a ONU, lansată în luna martie 2025, urmărește să consolideze acțiunea umanitară colectivă, să îmbunătățească eficiența, să transfere competențele decizionale și resursele cât mai aproape de de populațiile afectate de crize și să protejeze acțiunea bazată pe principii. În calitate de partener de prim rang care acționează conform principiilor sale, UE sprijină cu fermitate aceste eforturi pentru un sistem umanitar mai rezilient, pregătit pentru viitor. În plus, UE va continua să promoveze sistemul multilateral, să sprijine Carta Organizației Națiunilor Unite și inițiativa ONU80 ca proces mai amplu de reformă a ONU, pentru a se asigura că această organizație rămâne eficace, eficientă din punctul de vedere al costurilor și reactivă([footnoteRef:13]) . [13:  Consiliul European, „Concluziile reuniunii Consiliului European”, EUCO 1/26, Bruxelles, 19 martie 2026.] 

Împreună, UE și statele sale membre rămân donatori fiabili și previzibili, furnizând cea mai mare parte a finanțării umanitare la nivel mondial (34 % în 2025)([footnoteRef:14]). UE va continua să ofere asistență în funcție de nevoi, favorabilă incluziunii și nediscriminatorie([footnoteRef:15]) pentru a salva vieți omenești și a proteja demnitatea umană. Sprijinul va fi în continuare furnizat prin intermediul partenerilor săi umanitari de lungă durată, în special al ONU, al Mișcării de Cruce Roșie și Semilună Roșie, precum și al organizațiilor neguvernamentale internaționale, valorificând punctele forte ale acestora.  [14:  Oficiul ONU pentru Coordonarea Afacerilor Umanitare (OCHA), „Humanitarian aid contributions” (Contribuțiile la ajutorul umanitar), Financial tracking service (Serviciul de urmărire financiară), consultat la data de 30 aprilie 2026, https://fts.unocha.org/. ]  [15:  Alimente și nutriție, sănătate, adăpost, apă și salubritate (WASH), protecție și educație în situații de urgență, fiind asigurată în același timp și integrarea aspectelor legate de gen, vârstă și handicap, precum și de sensibilitatea la conflicte, a se vedea documentul Comisiei Europene: DG ECHO, ‘Thematic Policies Annex’ („Anexa privind politicile tematice”), https://ec.europa.eu/echo/files/funding/hip2026/thematic_policies_annex_2026.pdf ] 

În același timp, UE se adaptează rapid la realitățile în schimbare și se poziționează drept catalizator al reformelor. Obiectivul său este să urmeze în acest sens o abordare colectivă, de tip „Echipa Europa”([footnoteRef:16]), sporind astfel impactul UE pe baza a trei piloni principali([footnoteRef:17]), pentru a oferi soluții concrete, ajutor și protecție bazate pe principii și de înaltă calitate pentru milioane de persoane aflate în dificultate: [16:  Echipa Europa este formată din Uniunea Europeană, cele 27 de state membre, Banca Europeană de Investiții (BEI) și Banca Europeană pentru Reconstrucție și Dezvoltare (BERD). Abordarea „Echipa Europa” se axează pe cooperarea și coordonarea dintre aceste entități pentru a spori eficacitatea și impactul acțiunilor lor externe]  [17:  Acești piloni de acțiune au fost identificați în urma unor consultări aprofundate cu părțile interesate. În perioada decembrie 2025-ianuarie 2026 a avut loc o cerere de contribuții, în urma căreia s-au primit 55 de contribuții. Detalii sunt disponibile la următoarea adresă: Site-ul Comisiei Europene, „Comunicare privind ajutorul umanitar”, https://ec.europa.eu/info/law/better-regulation/have-your-say/initiatives/16012-Comunicare-privind-ajutorul-umanitar_ro ] 

1. Protecție: respectarea principiilor umanitare, apărarea dreptului internațional umanitar și asigurarea capacității organizațiilor umanitare de a funcționa în mod eficace, prin dezvoltarea unei abordări strategice a diplomației umanitare, protejarea lucrătorilor umanitari și a civililor și plasarea persoanelor afectate în centrul răspunsului.
2. Concretizare: îmbunătățirea furnizării de ajutor umanitar într-un mod eficient din punct de vedere al costurilor și rezilient prin reformarea lanțurilor de aprovizionare, maximizarea valorii finanțării din partea UE și sprijinirea funcțiilor sistemice care permit acordarea de ajutor umanitar.
3. Lucru în parteneriat: colaborarea mai strânsă cu actorii din domeniul dezvoltării, al păcii și al diplomației în cadrul abordării bazate pe legătura dintre ajutorul umanitar, dezvoltare și pace (HDP), consolidarea parteneriatelor cu instituțiile financiare internaționale (IFI) și cu sectorul privat pentru a aborda situațiile de fragilitate, a spori reziliența și gradul de pregătire pentru intervenție în caz de dezastre, a promova soluții durabile și, reducând astfel nevoile umanitare și sprijinind obiectivele strategice ale UE. 
Prezenta comunicare comună detaliază prioritățile strategice ale UE și acțiunile-cheie din cadrul acestor trei piloni. Trei documente de lucru însoțitoare ale serviciilor Comisiei aprofundează în continuare activitatea cu privire la următoarele aspecte centrale ale comunicării comune: O abordare strategică în ceea ce privește diplomația UE în domeniul umanitar([footnoteRef:18]) ; Lanțuri de aprovizionare umanitară([footnoteRef:19] )și o Abordare integrată a vulnerabilităților ([footnoteRef:20]) .  [18:  Documentul de lucru al serviciilor Comisiei SWD(2026) 312.]  [19:  Documentul de lucru al serviciilor Comisiei SWD(2026) 314.]  [20:  Documentul de lucru al serviciilor Comisiei SWD(2026) 313.] 

1. Protecție: oameni, principii și acțiuni umanitare sigure
În această perioadă în care principiile de bază ale umanității sunt contestate, UE își menține angajamentul ferm de a proteja dreptul internațional umanitar, principiile umanitare, personalul umanitar și, în primul rând, persoanele afectate. Contextul actual necesită o nouă abordare strategică în ceea ce privește diplomația umanitară, orientată către apărarea spațiului și principiilor umanitare, concomitent cu consolidarea unei asistențe umanitare centrate pe oameni, sigure și favorabile incluziunii.
1.1. Intensificarea diplomației umanitare
[bookmark: _Hlk229488371]Într-un context global marcat de numeroase conflicte și de instituții multilaterale din ce în ce mai contestate, este este mai urgent ca niciodată să se întreprindă acțiuni ferme de apărare a dreptului internațional umanitar și a spațiului umanitar bazat pe principii. Prin urmare, UE va spori eficacitatea diplomației sale umanitare, mobilizând instrumente umanitare, politice, economice, de securitate sau diplomatice. Reprezentanții oficiali ai UE vor dialoga cu factorii decizionali, cu protagoniștii conflictelor armate și cu sponsorii sau persoanele care exercită influență asupra acestora, pentru a contribui la prevenirea, atenuarea și soluționarea crizelor umanitare, pentru a îmbunătăți respectarea de către părți a dreptului internațional umanitar și pentru a promova o mai bună aliniere la principiile și obiectivele umanitare internaționale.

Diplomația umanitară a UE se bazează pe următoarele principii și valori esențiale:
· este parte integrantă a acțiunii și a politicii externe a UE și se reflectă în mod sistematic în intervențiile și negocierile sale diplomatice; 
· aderă la principiile umanității, neutralității, imparțialității și independenței care stau la baza asistenței umanitare, depunând toate eforturile pentru a evita daunele nedorite. De asemenea, diplomația ar trebui să țină seama de conflicte, de dimensiunea de gen și de situație;
· scopul său este de a maximiza coordonarea UE și impactul abordării „Echipa Europa”, valorificând mandatele distincte ale reprezentanților speciali ai Uniunii și ale trimișilor speciali relevanți, ale misiunilor și operațiunilor din cadrul politicii de securitate și apărare comune (PSAC), ale Comisiei, ale Înaltului reprezentant și ale statelor membre, integrând în același timp în mod sistematic informațiile în timp real, inclusiv pe cele obținute datorită prezenței UE pe teren;
· asigură implicarea și participarea semnificativă a organizațiilor locale și a vocilor comunității, inclusiv a organizațiilor care reprezintă femeile, persoanele cu handicap, persoanele în vârstă, tinerii LGBTIQ +, persoanele care aparțin minorităților și alte grupuri vulnerabile expuse riscului de discriminare. Aceasta plasează în centrul atenției nevoile și vulnerabilitățile specifice ale populațiilor afectate de conflicte, printr-o abordare diferențiată și favorabilă incluziunii;
· se bazează pe alianțe strategice cu organizații și donatori care și-au luat angajamentul de a îmbunătăți coordonarea operațională a diplomației umanitare și de a atinge obiective umanitare comune. Include parteneriate regionale și bilaterale, participarea la forumuri multilaterale și sprijinirea Comitetului Internațional al Crucii Roșii (CICR), precum și punerea în aplicare a inițiativei sale globale privind DIU([footnoteRef:21]) . [21:  Comitetul Internațional al Crucii Roșii (CICR), „Global Initiative to Galvanize Political Commitment to International Humanitarian Law” (Inițiativa globală pentru mobilizarea angajamentului politic față de dreptul internațional umanitar), https://www.icrc.org/en/global-initiative-international-humanitarian-law.] 

· se adaptează la contexte și circumstanțe specifice, se bazează pe dovezi riguroase, inclusiv prin contacte periodice cu principalii actori umanitari, și se desfășoară în mod public sau discret.
Deși poate contribui la o gamă largă de rezultate umanitare, diplomația umanitară se axează pe o serie de priorități tematice esențiale:
· prevenirea încălcărilor dreptului internațional umanitar și ale drepturilor omului și sprijinirea respectării acestora, precum și promovarea unui nivel strict de responsabilizare;
· susținerea sprijinului pentru protecția civililor și a infrastructurii civile pe parcursul conflictelor armate, cu un accent deosebit pe persoanele expuse cel mai mult riscurilor. Aceasta include luarea în considerare a nevoilor unor grupuri specifice, precum persoanele cu handicap([footnoteRef:22]) ; [22:  În conformitate cu prevederile Convenției ONU privind drepturile persoanelor cu handicap (CNUDPH)] 

· utilizarea tuturor instrumentelor disponibile pentru a preveni și a pune capăt infracțiunilor grave împotriva copiilor și a proteja drepturile și starea de bine a acestora, precum și promovarea dreptului la educație și a învățării în condiții de înaltă calitate în zonele de conflict. Aceasta include încurajarea țărilor să aprobe instrumentele și angajamentele internaționale privind protecția copiilor afectați de conflicte;
· [bookmark: _Hlk229487003]având în vedere restricțiile pe scară largă impuse accesului umanitar, apărarea și extinderea spațiului umanitar, precum și prevenirea politizării acțiunii umanitare, inclusiv prin combaterea dezinformării. Aceasta include facilitarea eliminării obstacolelor birocratice, abordarea restricțiilor de securitate și alte acțiuni care să permită tuturor actorilor umanitari să își desfășoare activitatea; 
· garantarea siguranței personalului umanitar și medical, inclusiv tragerea la răspundere pentru atacurile îndreptate împotriva acestuia;
· prevenirea și atenuarea violenței sexuale și bazate pe gen și răspunsul la aceste forme de violență în cadrul situațiilor de urgență și conflictelor;
· luarea în considerare a priorităților umanitare în cadrul eforturilor de consolidare a păcii, de mediere și de soluționare a conflictelor.
	Acțiuni-cheie
Comisia, în colaborare cu Înaltul Reprezentant al Uniunii pentru afaceri externe și politica de securitate, în contextul exercitării funcțiilor acestuia, și, după caz, cu sprijinul reprezentanților speciali ai UE, ([footnoteRef:23])va lua următoarele măsuri: [23:  SEAE, „EU Special Representatives” (Reprezentanții speciali ai UE), site-ul Uniunii Europene, 12 septembrie 2025, consultat la data de 30 aprilie 2026, https://www.eeas.europa.eu/eeas/eu-special-representatives_en. ] 

· consolidarea coeziunii instituționale pentru o diplomație umanitară eficace
· consolidarea capacității UE în ceea ce privește diplomația umanitară coordonată printr-o abordare strategică, elaborată în jurul obiectivelor și principiilor fundamentale stabilite mai sus, precum și adaptată la situația specifică a fiecărei crize. Acest lucru presupune îmbunătățirea mecanismelor instituționale de coordonare, a dialogului intern periodic, precum și a proceselor comune de planificare, monitorizare și evaluare. Această coordonare va fi facilitată, după caz, de punctele focale pentru diplomația umanitară, în limitele resurselor existente;
· consolidarea abordării „Echipa Europa” în ceea ce privește diplomația umanitară prin coordonarea cu statele membre ale UE pe plan strategic. Acest lucru presupune elaborarea de mesaje comune și propunerea de acțiuni comune în principalele situații de criză în care sunt sesizate încălcări ale dreptului internațional umanitar și restricționări ale accesului;
· valorificarea instrumentelor diplomatice pentru un impact maxim
· promovarea eforturilor de a pleda împotriva încălcărilor dreptului internațional umanitar și a restricțiilor privind accesul umanitar în dialogurile politice și cele legate de securitate, în dialogurile privind drepturile omului și în demersurile diplomatice care au loc între reprezentanții UE și țările sau părțile interesate implicate în conflicte sau afectate de acestea;
· intensificarea eforturilor de comunicare strategică și consolidarea instrumentelor diplomației umanitare, luptând în același timp împotriva manipulării informațiilor;
· facilitarea elaborării unor evaluări comune și a unor mesaje de susținere și promovare (advocacy) de către partenerii umanitari și comunitatea diplomatică cu privire la contexte umanitare complexe, inclusiv prin intermediul unui grup de donatori dedicat diplomației umanitare și accesului umanitar; 
· consolidarea alianțelor strategice cu principalele state și organizații multilaterale și întărirea sprijinului pentru rolul ONU în diplomația umanitară, inclusiv în cadrul procesului ONU80, al Resetării umanitare și al Inițiativei globale de mobilizare a angajamentului politic față de dreptul internațional umanitar;
· investiții în sustenabilitatea diplomației umanitare a UE
· lansarea unui program de formare pentru a îmbunătăți competențele și cunoștințele diplomaților UE și ale altor membri ai personalului din domeniul diplomației umanitare;
· [bookmark: _Hlk228358213]sprijinirea din punct de vedere financiar a diplomației umanitare pentru a consolida instrumentele aflate la dispoziția actorilor umanitari în vederea susținerii acesteia. Aceasta include capacitatea actorilor locali de a negocia accesul umanitar necesar și colectarea și analiza unor date fiabile privind încălcările dreptului internațional umanitar, care sunt esențiale pentru sprijinirea diplomației bazate pe fapte, combaterea manipulării informațiilor, inclusiv a dezinformării, și promovarea asumării răspunderii. 



1.2. [bookmark: _Hlk221099504]Protecția personalului umanitar
Violența împotriva personalului umanitar a atins niveluri fără precedent. În 2025, 334 de persoane au fost ucise, 192 rănite, 109 răpite și 45 arestate ilegal([footnoteRef:24]) , marea majoritate a acestora fiind membri ai personalului național. Manipularea informațiilor, inclusiv dezinformarea, precum și discursurile de incitare la ură care vizează organizațiile umanitare și personalul medical sunt în creștere([footnoteRef:25]), degenerând deseori în restricții de acces și amenințări la adresa securității pe teren. În unele cazuri, personalul și organizațiile umanitare sunt supuse sancțiunilor penale și se confruntă cu urmărirea penală, detenția sau impedimente juridice. Eforturile de protejare a personalului umanitar sunt, de asemenea, afectate de deficitul tot mai mare de finanțare. Garantarea siguranței și securității personalului umanitar, precum și asigurarea conștientizării responsabilităților legate de obligația de diligență sunt mai esențiale decât niciodată. [24:  Humanitarian Outcomes, Aid Worker Security Report 2025 – Defenseless: Aid worker security amid the humanitarian funding collapse, (Rezultate în domeniul umanitar, Raportul pentru anul 2025 privind securitatea personalului umanitar – Fără apărare: Securitatea lucrătorilor umanitari în contextul prăbușirii finanțării umanitare, Londra, 2025, https://www.humanitarianoutcomes.org/AWSR_2025.]  [25:  A se vedea Rezoluția 2730 (2024) adoptată de Consiliul de Securitate al ONU la cea de a 9634-a reuniune a sa din 24 mai 2024, pagina 3. https://digitallibrary.un.org/record/4049572.] 

UE este un susținător convins al siguranței și securității personalului umanitar, așa cum a subliniat conducătorii săi în Rezoluția anuală a Adunării Generale a ONU privind protecția personalului umanitar și a personalului ONU. UE și statele sale membre și-au asumat angajamente corespunzătoare în cadrul celei de a 34-a Conferințe internaționale a Societăților de Cruce Roșie și Semilună Roșie și s-au alăturat inițiativei australiene([footnoteRef:26]) de consolidare a protecției personalului umanitar. [26:  Ministrul afacerilor externe al Australiei, „Declaration for the Protection of Humanitarian Personnel” („Declarație în favoarea protecției personalului umanitar”), 22 septembrie 2025, consultată la 30 aprilie 2026, https://www.foreignminister.gov.au/minister/penny-wong/media-release/declaration-protection-humanitarian-personnel.] 

UE își va intensifica angajamentul de a consolida protecția și securitatea în cadrul operațiunilor umanitare. Pentru a preveni incidentele de securitate, UE va utiliza instrumentele diplomației umanitare, astfel cum a fost subliniat în secțiunea anterioară, pentru a convinge guvernele țărilor gazdă sau autoritățile de facto să ofere garanții de trecere în siguranță. UE va investi, de asemenea, în consolidarea capacităților și în instruirea în domeniul gestionării riscurilor de securitate și în creșterea gradului de sensibilizare a organizațiilor umanitare cu privire la responsabilitățile legate de obligația de diligență, inclusiv prin finanțare specifică și sprijin pentru elaborarea unor standarde comune minime de securitate.
De asemenea, UE va promova o mai bună coordonare și cooperare în materie de securitate operațională între organizațiile umanitare, prin intermediul unor platforme precum Saving Lives Together (SLT)([footnoteRef:27]) . UE va pleda pentru ca ONU, Mișcarea de Cruce Roșie și Semilună Roșie și partenerii din societatea civilă să își consolideze capacitățile de securitate, să își pună în comun resursele și să elaboreze inițiative comune, inclusiv în ceea ce privește evaluarea riscurilor și planificarea pentru situații neprevăzute. [27:  Global Interagency Security Forum (GISF), „Saving Lives Together” (Salvăm vieți împreună), site-ul GIFS, Londra, 2026, consultat la data de 30 aprilie 2026, https://gisf.ngo/themes/coordination-for-hsrm/saving-lives-together/. ] 

În cazul în care nu a fost posibil să se atenueze amenințările, bunăstarea și redresarea personalului umanitar reprezintă o prioritate-cheie. Mecanismul „Protecția lucrătorilor umanitari” [Protect Aid Workers (PAW)]([footnoteRef:28]) oferă sprijin financiar și psihologic personalului care s-a confruntat cu un incident critic în timpul serviciului. [28:  Protect Aid Workers, ‘Providing rapid support for aid workers at risk – A rapid-response mechanism for aid workers, Protect Aid Workers, „Furnizarea de sprijin rapid pentru lucrătorii umanitari expuși riscurilor – Un mecanism de reacție rapidă pentru lucrătorii umanitari”, site-ul Protect Aid Workers, consultat la data de 30 aprilie 2026, https://protectaidworkers.org/] 

UE este pregătită să ia măsuri și cu privire la amenințările mai noi la adresa organizațiilor umanitare și a civililor și își revizuiește și modernizează în mod constant propria capacitate de monitorizare, detectare și răspuns la manipularea informațiilor, inclusiv la dezinformare, sprijinindu-și partenerii umanitari în eforturile lor de a garanta integritatea informațiilor.
	Acțiuni-cheie

Comisia va întreprinde următoarele acțiuni:
· consolidarea prevenției incidentelor de securitate prin sprijinirea consolidării capacităților și a programelor de formare, în special pentru personalul umanitar local;
· conducerea elaborării unor standarde minime comune de securitate în întreaga comunitate umanitară, asigurându-se că întregul personal umanitar, în special personalul local, dispune de cunoștințele și instrumentele necesare pentru a acționa în condiții de siguranță;
· intensificarea sprijinului operațional pentru personalul umanitar, inclusiv prin îmbunătățirea cooperării și a coordonării în materie de securitate prin intermediul unor platforme precum „Salvăm vieți împreună” și prin asigurarea faptului că datele critice în materie de securitate sunt disponibile pe scară mai largă;
· îmbunătățirea îngrijirii victimelor și a supraviețuitorilor atacurilor asupra personalului umanitar prin transformarea mecanismului Protect Aid Workers într-un program mondial;
· asigurarea faptului că organizațiile partenere combat exploatarea sexuală, abuzul sexual și hărțuirea sexuale, încurajează asumarea răspunderii și mediile de lucru sigure pentru întregul personal, inclusiv pentru partenerii locali, și promovează inițiative de colectare a unor date armonizate pentru o mai bună înțelegere a acestor riscuri.



1.3. Un răspuns umanitar axat pe oameni, condus la nivel local, orientat către protecție și favorabil incluziunii
În fiecare criză, membrii comunității sunt cei care asigură prima intervenție. Oamenii și structurile lor locale se ajută reciproc prin rețele care încep de acasă și se răspândesc adesea peste tot în lume. Acest ajutor este esențial pentru supraviețuirea oamenilor. Angajamentul UE de a răspunde în fața populațiilor afectate plasează comunitățile afectate de crize în centrul deciziilor și proceselor care le afectează. Recunoașterea capacităților de adaptare și a nevoilor diverse ale persoanelor afectate contribuie la asigurarea relevanței și sustenabilității asistenței acordate.
Transpunerea în practică a abordării participative contribuie la asigurarea faptului că asistența este direcționată către comunități în modul cel mai semnificativ și, prin urmare, ajută să se consolideze încrederea în sistemul umanitar. UE va oferi stimulente mai puternice pentru a permite, în mod sistematic, implicarea la nivelul comunității. Acesta va sprijini, de asemenea, coordonarea bazată pe teritoriu pentru a răspunde nevoilor oamenilor într-un mod cuprinzător, trecând de la punctele de intrare sectoriale la un răspuns umanitar mai integrat. 
Persoanele care intervin la nivel local joacă un rol esențial în acțiunile umanitare. Orientările Comisiei din 2023 privind promovarea parteneriatelor echitabile cu persoanele care intervin la nivel local([footnoteRef:29]) au inițiat o tendință pozitivă în acest sector. De atunci, s-au înregistrat progrese importante, iar ponderea finanțării umanitare a UE pentru actorii locali a crescut de la 6 % la 11 % la sfârșitul anului 2024. În 2025, Comisia și-a fixat obiective și mai ambițioase, printr-o foaie actualizată de parcurs privind localizarea, angajându-se să furnizeze 25 % din finanțarea sa cât mai direct posibil actorilor locali începând din 2027, în conformitate cu Regulamentul financiar al UE. Comisia va analiza și posibilitățile de consolidare a capacității actorilor locali și a rolului acestora în cadrul organelor de decizie internaționale. [29:  Comisia Europeană: DG ECHO, Notă de orientare: Promoting Equitable Partnerships with Local Responders in Humanitarian Settings (Promovarea unor parteneriate echitabile cu persoanele care intervin la nivel local în contexte umanitare), Oficiul pentru Publicații al Uniunii Europene, Luxemburg, 2023, https://data.europa.eu/doi/10.2795/653711. ] 

Protecția contribuie la garantarea siguranței, demnității și drepturilor persoanelor afectate de crize. Aceasta este esențială pentru acțiunea umanitară a UE: toți actorii umanitari trebuie să se implice în mod coordonat pentru a reduce expunerea persoanelor afectate la riscul de violență, deprivare și abuz.
Copiii au dreptul la protecție specială în temeiul dreptului internațional al drepturilor omului și al dreptului internațional umanitar. Situația precară a copiilor afectați de crizele umanitare, nivelul fără precedent al încălcărilor dreptului lor la integritate și bunăstare (cazurile de încălcare a acestor drepturi au crescut cu 25% în ultimii ani)([footnoteRef:30]) , precum și lipsa de respect față de protecția specială la care aceștia au dreptul necesită o atenție sporită. UE se angajează să prevină, să atenueze și să reducă violența, abuzurile, neglijarea și toate celelalte amenințări specifice cu care se confruntă copiii în contexte umanitare, inclusiv prin sprijinirea educației în situații de urgență([footnoteRef:31]) și prin asigurarea faptului că toate intervențiile umanitare sunt ghidate de drepturile copiilor, inclusiv de interesul superior al copilului. [30:  Organizația Națiunilor Unite: Consiliul pentru Drepturile Omului, Children in armed conflict – Report of the Special Representative of the Secretary-General for Children and Armed Conflict („Copiii în conflictele armate – Raportul reprezentantului special al Secretarului General privind copiii și conflictele armate”), A/HRC/61/37, 23 decembrie 2025, https://docs.un.org/en/A/HRC/61/37.]  [31:  COM(2018) 304 final. ] 

Considerentele legate de egalitate sunt adesea trecute cu vederea în situații de criză. Femeile și fetele, alături de persoanele LGBTIQ +, continuă să fie primele afectate de violența sexuală și bazată pe gen, inclusiv de violența sexuală legată de conflicte. De asemenea, în situații de criză, aceste persoane sunt expuse unui risc mai mare de căsătorie forțată și de trafic de persoane. Persoanele cu handicap sunt, la rândul lor, afectate în mod disproporționat, confruntându-se cu obstacole multiple în calea accesului la asistență. Pentru a se aborda contexte și nevoi specifice, este esențial să se adopte o abordare centrată pe supraviețuitori, iar Comisia va pune la dispoziție orientări de politică în această privință. Grupurile vulnerabile oferă, și ele, o contribuție valoroasă, asigurând prima intervenție la nivel local în contexte umanitare, iar identificarea nevoilor și priorităților lor specifice în ceea ce privește sprijinul suplimentar poate spori eficacitatea intervențiilor.
Integrarea perspectivei de gen și includerea sănătății sexuale și reproductive în proiectele umanitare sunt subminate într-un ritm alarmant, ceea ce amenință progrese vitale pentru promovarea unor societăți echitabile și prospere. UE își va consolida angajamentul față de sănătatea sexuală și reproductivă și față de combaterea violenței bazate pe gen, inclusiv prin lansarea programului ([footnoteRef:32])SHIELD (Sănătatea sexuală și reproductivă în situații de urgență și pentru o viață demnă). De asemenea, UE va susține promovarea aspectelor legate de egalitate în cadrul discuțiilor strategice cu alți donatori și în toate forurile relevante, inclusiv în cadrul organismelor de conducere ale agențiilor ONU. [32:  COM (2026) 113 final, paginile 20-21] 


	Acțiuni-cheie

Comisia va întreprinde următoarele acțiuni:
· furnizarea a 25 % din finanțarea sa umanitară într-un mod cât mai direct către actorii locali începând din 2027;
· sprijinirea structurilor de coordonare descentralizate care promovează conducerea locală, în special coordonarea bazată pe zone. Planificarea integrată și transsectorială ar trebui să devină norma, cu mecanisme solide de trimitere către servicii specializate, după caz;
· asigurarea sistematică a includerii comunităților afectate în conceperea, furnizarea și monitorizarea asistenței, precum și depunerea unor eforturi pentru a răspunde nevoilor și aspirațiilor acestora;
· orientarea eforturilor în direcția eliminării barierelor rămase, astfel încât persoanele care intervin la nivel local să joace un rol mai important în acțiunile umanitare, prin consolidarea capacităților și formare, prin reducerea sarcinii administrative pentru actorii locali și prin extinderea finanțării la fondurile umanitare comune gestionate la nivel local;
· sporirea eforturilor de promovare și susținere a sectorului protecției, inclusiv a protecției copilului, și menținerea rolului central acordat protecției în cadrul acțiunii umanitare;
· întărirea sprijinului acordat persoanelor vizate de problematica sănătății sexuale și reproductive și combaterea violenței sexuală și bazate pe gen, inclusiv a violenței sexuală legate de conflicte;
· actualizarea documentului tematic de politică privind dimensiunea de gen([footnoteRef:33]) . [33:  Comisia Europeană, DG ECHO, Gender – Different Needs, Adapted Assistance (Egalitatea de gen – nevoi diferite, asistență adaptată), Documentul tematic de politică nr. 6 al DG ECHO, Oficiul pentru Publicații al Uniunii Europene, Luxemburg, 2013,	 https://ec.europa.eu/echo/files/policies/sectoral/gender_thematic_policy_document_en.pdf.] 




2. Concretizare: Creșterea eficienței și îmbunătățirea raportului cost-eficacitate al acțiunii umanitare pentru un impact mai puternic
În contextul nevoilor tot mai mari și al înăspririi constrângerilor bugetare, eficiența maximă din punctul de vedere al costurilor poate fi atinsă doar în cazul în care comunitățile afectate, actorii umanitari și donatorii colaborează pentru a elabora răspunsuri de impact la crize. Există posibilități considerabile de reducere a ineficiențelor modelului actual de finanțare, iar UE va încuraja o evoluție a situației în această direcție. UE a identificat trei priorități principale: reformarea lanțului de aprovizionare umanitar, maximizarea valorii finanțării umanitare a UE și sprijinirea serviciilor colective de facilitare.
2.1. Reformarea lanțurilor de aprovizionare strategice umanitare
Lanțurile de aprovizionare umanitare sunt esențiale pentru operațiunile din acest domeniu. Acestea ar trebui să asigure faptul că, în caz de dificultate, comunitățile primesc ajutoarele adecvate, de calitate corespunzătoare, la momentul potrivit, în locul potrivit și la costul potrivit. Cu toate acestea, modelul actual al lanțului de aprovizionare nu mai este adaptat la amploarea nevoilor. De-a lungul timpului, organizațiile umanitare au dezvoltat lanțuri de aprovizionare paralele și deconectate, ceea ce a dus la fragmentare și la suprapuneri inutile, de exemplu atunci când concurează pentru a achiziționa aceleași produse de ajutorare sau operează flote și antrepozite separate. Acest lucru reduce eficiența și, în ultimă instanță, impactul ajutorului umanitar.
Pentru a aborda aceste provocări, în 2024, Comisia a lansat Grupul de de lideri în domeniul umanitar privind lanțul de aprovizionare (HLGSC), care reunește donatori, ONU, Mișcarea de Cruce Roșie și Semilună Roșie, organizații neguvernamentale, sectorul privat și mediul academic. Acest grup a convenit asupra unei viziuni comune pentru un nou model de lanț de aprovizionare umanitar – o rețea mai colaborativă și mai coerentă care sporește impactul prin principiile interdependente ale unei mai bune alinieri, interoperabilități și ale unor mai bune schimburi de date, precum și prin utilizarea mai sistematică a platformelor și operațiunilor comune. Obiectivul general este un sistem care funcționează mai bine pentru oameni, furnizând asistență mai rapid și cu o mai mare previzibilitate și în moduri care sunt mai eficiente din punctul de vedere al costurilor și consolidează capacitățile și reziliența de pe plan local, în conformitate cu principiile umanitare. 
Eforturile de reformă ale HLGSC s-au reflectat în inițiative complementare, în special în inițiativa comună a ONU de instituire a unui sistem mai integrat de lanțuri de aprovizionare umanitară, ca parte a procesului de reformă ONU80 sau în cadrul G7. Aceste eforturi ar trebui continuate, deoarece constituie un element esențial al reformei generale a lanțurilor de aprovizionare umanitare. Comisia va continua să monitorizeze îndeaproape și să încurajeze aceste procese. 
Reformarea și modernizarea modelului de lanț de aprovizionare oferă o posibilitate importantă de creștere a eficienței și de deblocare a resurselor pentru persoanele aflate în dificultate. Este necesară o schimbare de paradigmă prin care funcțiile lanțului de aprovizionare să fie recunoscute ca factori determinanți strategici ai impactului umanitar. Acest proces la nivelul întregului sistem, axat pe colaborare, punerea în comun a resurselor și partajarea capacităților, ar trebui să abordeze, în conformitate cu HLGSC, următoarele aspecte interdependente:
· achizițiile publice trebuie integrate încă de la început în proiectarea operațiunilor pentru a îmbunătăți eficiența, impactul și gestiunea financiară, în special prin recunoașterea reciprocă a deciziilor privind achizițiile publice și prin achiziții publice comune între organizațiile umanitare;
· durabilitatea mediului trebuie să fie integrată în acțiunile umanitare, împreună cu trecerea de la reducerea la minimum a costurilor pe termen scurt la optimizarea valorii pe termen lung, în special prin reducerea emisiilor de gaze cu efect de seră, de exemplu prin favorizarea soluțiilor locale în domeniul energiei din surse regenerabile, prin îmbunătățirea evaluărilor ciclului de viață și a specificațiilor produselor verzi, prin gestionarea responsabilă a deșeurilor și prin sprijinirea măsurilor privind economia circulară;
· sistemele digitale, inclusiv soluțiile IA, trebuie să facă parte dintr-un ecosistem interoperabil cu cadre de guvernanță bazate pe standarde deschise comune, adaptate la capacitățile locale și însoțite de garanții adecvate în materie de protecție a datelor;
· pregătirea ar trebui să devină norma, pe baza unui cadru comun ancorat în capacitățile locale și în participarea actorilor la planificare, sprijinit de previziuni și prepoziționare, asigurând în același timp adoptarea și extinderea soluțiilor inovatoare;
· localizarea lanțurilor de aprovizionare sustenabile impune actorilor umanitari internaționali să transfere treptat autoritatea, resursele și procesul decizional către actorii locali, consolidând în același timp piețele locale.
Transformarea acestui model în realitate depinde de mai multe condiții favorizante:
· integrarea considerentelor legate de lanțul de aprovizionare în procesul decizional strategic și operațional al organizațiilor umanitare;
· consolidarea colaborării dintre donatori pentru a promova o mai bună aliniere a abordărilor în materie de conformitate și de reglementare, precum și a priorităților de finanțare;
· promovarea unor mecanisme de finanțare inovatoare pentru a garanta investiții pe termen lung și recunoașterea costurilor lanțului de aprovizionare, inclusiv pentru digitalizare și mediu, drept cheltuieli esențiale ale programului;
· implicarea sectorului privat în proiectarea în comun și sprijinirea transformării la nivelul întregului sistem și
· consolidarea în continuare a profesionalizării pentru a asigura o forță de muncă înalt calificată.
Comisia va conduce acest proces, colaborând îndeaproape cu statele membre ale UE și, după caz, cu donatorii din afara UE. De asemenea, Comisia va integra noul model de lanț de aprovizionare în modul în care este gestionat și finanțat propriul său ajutor umanitar, oferind orientări clare și sprijin adecvat partenerilor săi. Prezența UE pe teren va contribui, de asemenea, la promovarea acestor eforturi. 
	Acțiuni-cheie

Comisia va întreprinde următoarele acțiuni:
· lansarea unei Carte a lanțului de aprovizionare umanitar – un cadru voluntar, multipartit și colaborativ – deschisă spre semnare părților interesate din domeniul umanitar, inclusiv donatorilor, pentru a accelera punerea în aplicare a reformei. Carta va stabili angajamente specifice și răspunderea colectivă și va fi sprijinită de o platformă care va acționa ca secretariat tehnic și centru de coordonare;
· alocarea de resurse financiare adecvate pentru a sprijini punerea în aplicare a reformei lanțului de aprovizionare, inclusiv activitatea HLGSC, prin stabilirea treptată a condițiilor de finanțare pentru selectarea proiectelor. Acest lucru va ajuta organizațiile umanitare să funcționeze mai eficient, deblocând resurse pentru a ajuta persoanele aflate în dificultate. Va fi promovată punerea în aplicare pe teren, începând cu țările-pilot;
· instituirea unui cadru de recunoaștere cu criterii clare de eligibilitate și standarde minime pentru centrele de achiziții pentru acțiuni umanitare, pe care partenerii și statele membre ale UE să îl poată utiliza pentru achiziții mai simple și mai eficiente;
· stabilirea unei strânse coordonări cu statele membre ale UE și cu donatorii din afara UE pentru a promova simplificarea administrativă, sinergiile operaționale, precum și alinierea priorităților și a modalităților de finanțare.



2.2. Finanțare umanitară transformatoare și simplificare
Într-un moment în care reducerile de fonduri pun la grea încercare actorii umanitari, UE, în calitate de donator umanitar responsabil și angajat, trebuie să contribuie într-un mod care să stimuleze eficiența și să reducă sarcina administrativă. UE va continua să apeleze pe deplin la flexibilitatea oferită de setul său de instrumente de finanțare existent, inclusiv prin utilizarea mecanismelor de influențare a evoluției crizei([footnoteRef:34]) și a parteneriatelor programatice ([footnoteRef:35]), dar și prin încurajarea colaborării dintre parteneri și consorții. În plus, finanțarea transformatoare și tipurile de intervenție care încurajează eficiența, astfel cum sunt descrise mai jos, vor fi prioritizate și extinse. [34:  Principalul obiectiv al mecanismelor de influențare a evoluției crizei este de a permite un răspuns rapid și eficace la crizele emergente în contextul unei acțiuni umanitare în curs. Comisia Europeană, site-ul web al DG ECHO Partners, consultat la 30 aprilie 2026, www.dgecho-partners-helpdesk.eu/ngo/actions-implementation/crisis-modifier ]  [35:  Comisia Europeană: DG ECHO, Working with DG ECHO programmatic partnership 2021-2027, („Colaborarea cu parteneriatul programatic al DG ECHO pentru perioada 2021-2027), site-ul Comisiei Europene, consultat la 30 aprilie 2026, www.dgecho-partners-helpdesk.eu/programmatic-partnership/programmatic-partnership 
] 

Finanțarea furnizată prin intermediul actorilor locali le consolidează capacitatea de acțiune și îmbunătățește promptitudinea, eficiența din punctul de vedere al costurilor, dar și sustenabilitatea răspunsului. Furnizarea de sprijin prin acțiuni anticipative le permite partenerilor să acționeze din timp, ajutând comunitățile expuse riscurilor înainte de un șoc, reducând astfel impactul acestuia, salvând vieți și mijloace de subzistență, sprijinind în același timp reziliența climatică și de mediu. 
Asistența în numerar s-a dovedit în mod constant a prezenta un raport cost-eficiență mult mai bun decât asistența în natură, deoarece ajunge la un număr mai mare de persoane cu aceeași valoare a finanțării, răspunzând în același timp mai multor nevoi sectoriale. La rândul lor, persoanele afectate preferă asistența în numerar, deoarece această strategie le ia în considerare capacitatea de acțiune, libertatea de alegere și demnitatea. Numerarul sprijină și economia locală, contribuind la consolidarea rezilienței pe termen lung. UE va continua să acorde prioritate asistenței în numerar cu scopuri multiple și să pledeze pentru utilizarea acesteia la nivel de sistem. 
Trecerea de la finanțarea anuală la contracte multianuale îmbunătățește previzibilitatea răspunsului, aduce câștiguri în materie de eficiență și economii de scară, oferind posibilitatea unei colaborări mai strategice cu organizațiile partenere. De asemenea, aceasta contribuie la corelarea cadrelor temporale umanitare cu intervențiile pentru dezvoltare și pace și sprijină tranzițiile către răspunsuri mai sistemice și, în final, ieșirea din ajutorul umanitar. În cazul crizelor prelungite, finanțarea multianuală ar trebui să devină implicită. 
Finanțarea fără alocare precisă sau cu alocare flexibilă permite răspunsuri mai flexibile și oferă partenerilor opțiuni mai accesibile pentru a se adapta la circumstanțele în continuă schimbare. Pe lângă extinderea anvergurii acțiunilor desfășurate cu donatori multipli sau a acțiunilor regionale, UE va lua în considerare și sporirea contribuțiilor la diverse fonduri puse în comun, precum fondurile comune la nivel de țară (CBPF) sau Fondul de urgență pentru răspuns în caz de dezastre (DREF), în cazul în care acestea oferă un avantaj comparativ. Respectarea principiilor umanitare, parametrii de performanță bine definiți, guvernanța incluzivă, supravegherea, controlul și responsabilitatea bine consolidate, participarea la eforturile de localizare și vizibilitatea UE se vor aplica, de asemenea, contribuțiilor la aceste fonduri.
Pentru a reduce sarcina administrativă, UE va analiza modalități de simplificare a cerințelor de raportare pentru partenerii săi, în conformitate cu angajamentele internaționale și cu agenda de simplificare a UE. Aceasta include modernizarea gestionării granturilor de către Comisie prin instituirea unor sisteme digitale interoperabile. Această tranziție va spori transparența și va îmbunătăți trasabilitatea fondurilor UE, protejând în același timp flexibilitatea operațională.
	Acțiuni-cheie
Comisia va întreprinde următoarele acțiuni:
· extinderea utilizării modalităților transformatoare (finanțare multianuală flexibilă și previzibilă, asistență în numerar, o gamă largă de fonduri comune, acțiuni anticipative și sprijin pentru actorii locali) pentru a constitui cel puțin două treimi din finanțarea sa umanitară.
· mărirea substanțială a ponderii finanțării multianuale în cazul crizelor prelungite;
· promovarea unei abordări de tip „Echipa Europa” în ceea ce privește fondurile comune la nivel de țară, consolidând coordonarea UE în cadrul forumurilor de guvernanță ale CBPF pentru un impact colectiv mai mare al UE;
· punerea în aplicare, împreună cu statele membre interesate, a unei abordări comune a donatorilor în ceea ce privește asistența în numerar ([footnoteRef:36])și susținerea într-un mod mai ferm a asistenței în numerar ca modalitate implicită de răspuns umanitar; [36:  Rețeaua CaLP, Common Donor Approach to Humanitarian Cash Assistance („Abordarea comună a donatorilor în ceea ce privește asistența umanitară în numerar”), site-ul web al rețelei CALP, 25 septembrie 2025, consultat la data de 30 aprilie 2026, https://www.calpnetwork.org/publication/common-donor-approach-to-humanitarian-cash-assistance-2025/] 

· simplificarea într-o măsură și mai mare a sistemului de gestionare a granturilor.



2.3. Facilitarea acordării de ajutor umanitar bazat pe principii prin inițiative de colaborare în materie de date
Serviciile colective care permit furnizarea de ajutor umanitar sunt esențiale pentru a asigura un sprijin eficace, coordonat și de înaltă calitate, bazat pe date concrete. În mod tradițional, UE a sprijinit multe dintre inițiativele la nivel de sistem care promovează această activitate, precum instrumentele INFORM([footnoteRef:37]) . Răspunzând reducerilor drastice, care au amenințat capacitatea acestor servicii de a continua să funcționeze, UE și-a majorat investițiile în acest domeniu în 2025 cu 50 %, majorându-le la 150 de milioane EUR în total. UE își va menține angajamentul de a finanța servicii de facilitare, inclusiv în materie de date și dovezi, securitate și acces([footnoteRef:38]) , logistică și coordonare. [37:  INFORM este un set de instrumente dezvoltate de comunitatea umanitară și pentru aceasta, în vederea unei analize comune bazate pe date verificate la nivelul întregului sistem. Pentru mai multe informații, consultați site-ul web al Comisiei Europene: Centrul Comun de Cercetare, ”INFORM” consultat la data de 30 aprilie 2026, https://drmkc.jrc.ec.europa.eu/inform-index/.]  [38:  A se vedea secțiunile 1.2 și 2.1.] 

Datele fiabile reprezintă piatra de temelie a răspunsului umanitar, deoarece contribuie la identificarea nevoilor și a gravității acestora, dar și la măsurarea impactului. Sistemul actual de colectare și analiză a datelor a fost dezvoltat de numeroși actori diferiți, ceea ce face ca orientarea în peisajul datelor să fie complexă și dificilă. Este necesar să se îmbunătățească dezagregarea (în funcție de sex, vârstă și handicap), gradul de acoperire, fiabilitatea și comparabilitatea datelor, transformându-le într-o sursă deschisă în mod implicit. Prin investiții în calitatea și interoperabilitatea datelor, precum și prin consolidarea instrumentelor analitice și de raportare, inclusiv prin valorificarea utilizării etice a IA, a observării Pământului și a instrumentelor de modelizare (printre care serviciile prin satelit relevante, precum programul Copernicus), UE va îmbunătăți procesul decizional bazat pe dovezi și va permite răspunsuri mai rapide, mai coordonate și mai eficace pe parcursul tuturor crizelor.
Schimbul de date între organizațiile umanitare cu privire la persoanele care primesc asistență și la disponibilitatea serviciilor în condiții de siguranță și în mod responsabil este esențial. Această practică a condus deja la economii semnificative([footnoteRef:39]) prin prevenirea duplicării asistenței și a lacunelor în ceea ce privește răspunsul. Cu toate acestea, acordurile privind partajarea de date între organizații rămân greu de realizat și, în cazul în care acestea există la nivel mondial, adesea nu sunt puse în aplicare pe teren. [39:  250 de milioane EUR economisite în Ucraina, Grupul de lucru privind numerarul în Ucraina, „Ukraine CWG Data Management – Evaluarea sistemelor și a guvernanței iulie 2025”, OCHA, 23 iulie 2025, consultat la data de 30 aprilie 2026, https://reliefweb.int/report/ukraine/ukraine-cwg-data-management-systems-and-governance-assessment-report-july-2025, 250 milioane economisite în Ucraina ] 

UE sprijină tehnologia din surse deschise, sistemele federate și guvernanța descentralizată. În ultimii ani, UE a sprijinit mai multe proiecte-pilot privind partajarea de date în condiții de siguranță prin intermediul tehnologiilor verificate. UE va promova această tendință și va insista asupra partajării de date în condiții de siguranță, deoarece acesta conduce la un răspuns umanitar mai transparent și mai coerent.
	Acțiuni-cheie

Comisia va întreprinde următoarele acțiuni:
· elaborarea unui nou program mondial de evaluări ale nevoilor multisectoriale, promovând o cooperare mai strânsă între actori și reducând fragmentarea. Acest lucru va asigura faptul că datele-cheie privind nevoile oamenilor sunt comparabile în diferite contexte, incluzive și accesibile tuturor;
· va solicita utilizarea unor acorduri de partajare de date în condiții de siguranță între parteneri pentru a reduce suprapunerile și a spori eficacitatea răspunsului. Partajarea de date în condiții de siguranță între organizații va fi inclusă cu titlu de o condiție pentru finanțare;
· îmbunătățirea utilizării de către sectorul umanitar a programelor Copernicus și INFORM pentru a ghida acțiunile de ajutor umanitar; 
· promovarea în continuare a sistemelor digitale interoperabile și a standardelor comune în materie de date pe parcursul întregului ciclu de viață al finanțării ajutorului umanitar, cu scopul de a reduce fragmentarea și a îmbunătăți trasabilitatea.



3. Lucru în parteneriat: valorificarea alianțelor pentru a-i sprijini pe cei aflați în dificultate
Amploarea crizei sistemului umanitar nu poate fi abordată exclusiv de actorii umanitari. Trebuie utilizat întregul spectru de acțiuni din cadrul abordării bazate pe legătura dintre ajutorul umanitar, dezvoltare și pace și este necesar să se aprofundeze alianțele strategice cu o gamă largă de actori pentru a reduce nevoile umanitare tot mai mari și pentru a aborda crizele într-un mod durabil. Comisia se va concentra pe consolidarea acestor legături prin activități comune de abordare a fragilității și de creștere a rezilienței, precum și prin colaborarea mai strânsă cu o gamă mai largă de parteneri, precum sectorul privat. Aprofundarea impactului unei abordări de tip „Echipa Europa” în acest domeniu este, de asemenea, esențială.
3.1. Dezvoltarea unei abordări integrate a fragilității 
[bookmark: _Hlk230010511]La nivel mondial, fragilitatea([footnoteRef:40]) este în creștere, alimentând insecuritatea, perturbând progresele în materie de dezvoltare la nivel mondial și având efecte de propagare de natură să afecteze securitatea și prosperitatea UE. În regiunile-cheie, punctele slabe pot fi instrumentalizate de actori ostili cu scopul de a obține câștiguri geopolitice. Neabordarea acestor contexte fragile într-un mod cuprinzător riscă să submineze și mai mult normele globale, inclusiv drepturile omului și DIU. În plus, fragilitatea reprezintă o amenințare la adresa păcii, securității și stabilității internaționale, afectează mijloacele de subzistență și accesul la serviciile de bază, exacerbează vulnerabilitățile existente la impactul schimbărilor climatice și al degradării mediului, perturbă piețele, lanțurile de aprovizionare și securitatea economică și accentuează provocările legate de strămutare și migrație. [40:  Fragilitatea este combinația dintre expunerea la riscuri și capacitatea insuficientă de adaptare a statului, a sistemului și/sau a comunităților pentru a gestiona, a absorbi sau a atenua aceste riscuri, OCDE, States of Fragility (Stări de fragilitate), OECD Publishing, Paris, 2025, https://doi.org/10.1787/81982370-en] 

Abordarea cauzelor profunde ale fragilității constituie, prin urmare, atât un act de solidaritate, cât și o necesitate urgentă și strategică pentru UE, dar și pentru comunitatea internațională. Obiectivele UE în aceste contexte constau în reducerea suferinței umane și abordarea cauzelor fragilității pentru a pune capăt sărăciei, dependenței de ajutor și vulnerabilității legate de climă, precum și în sprijinirea dezvoltării durabile. În plus, UE promovează drepturile omului, democrația și statul de drept, egalitatea de gen, incluziunea, capacitarea tinerilor și un mediu propice pentru societatea civilă.
Intervențiile strategice pe termen lung în situații de fragilitate sunt esențiale pentru consolidarea rezilienței, anticiparea crizelor și a dezastrelor, prevenirea conflictelor, precum și pentru promovarea păcii, stabilității și securității durabile. 
UE și statele sale membre sunt prezente de mai multe decenii acolo unde există contexte fragile și se află într-o poziție unică din care își pot valorifica setul cuprinzător de instrumente pentru a promova pacea, stabilitatea și reziliența. UE a avut un rol esențial în sprijinirea structurilor de guvernare ale statelor și a creșterii economice a acestora, ajutându-le să atingă obiectivele de dezvoltare durabilă (ODD).
În același timp, pentru a aborda în mod eficace realitățile geopolitice în continuă evoluție și provocările multidimensionale cauzate de fragilitate, UE trebuie să își recalibreze intervențiile și să își optimizeze strategiile pentru a rămâne un partener de încredere, sprijinind în același timp persoanele cele defavorizate și obținând un impact mai mare. Prin urmare, prezenta comunicare comună se bazează pe instrumentele existente pentru a stabili o abordare integrată a UE în ceea ce privește fragilitatea – un cadru strategic pentru consolidarea implicării UE în aceste contexte. Aceasta este ghidată de următoarele principii și priorități:
· Menținerea implicării, concomitent cu asigurarea unor răspunsuri specifice contextului care iau în considerare situațiile de conflict (principiul de a nu face rău) 
UE își reafirmă angajamentul de a rămâne implicată în toate contextele influențate de niveluri ridicate și extrem de ridicate de fragilitate, inclusiv în cele complexe sau dificile din punct de vedere politic, în conformitate cu interesele UE. Acest lucru se va realiza printr-o strategie flexibilă, ușor de modificat și care ia în considerare conflictele, adaptând implicarea la nevoile țărilor partenere afectate și ale populațiilor acestora în cadrul unei abordări diferențiate, urmărind în același timp propriile obiective strategice ale UE.
· Aplicarea unei abordări multidimensionale în ceea ce privește reziliența și a durabilitatea
Abordarea cauzelor fragilității necesită o abordare multidimensională care să țină seama de factorii societali, economici, politici, de securitate și de mediu. UE va acorda prioritate abordărilor cu potențial transformator pentru a promova dezvoltarea durabilă și pacea pe termen lung. Pornind de la setul său cuprinzător de instrumente, prioritățile tematice includ, printre altele: a) dezvoltarea umană și consolidarea rezilienței; b) dezvoltarea economică prin promovarea unui mediu favorabil investițiilor și prin consolidarea cooperării cu instituțiile financiare internaționale; c) adaptarea la efectele schimbărilor climatice, ale degradării mediului și ale deficitului de apă, precum și atenuarea acestora; d) consolidarea drepturilor omului, a democrației și a statului de drept, precum și e) prevenirea conflictelor, medierea, stabilizarea, consolidarea păcii și securitatea. Accentul va fi pus pe grupurile aflate în cele mai vulnerabile situații, inclusiv femeile, copiii și tinerii, persoanele în vârstă, persoanele cu handicap, persoanele care aparțin minorităților, refugiații, persoanele strămutate forțat și persoanele returnate, precum și pe incluziunea lor financiară.
· Consolidarea abordării „Echipa Europa” și a parteneriatelor strategice în cadrul unei abordări bazate pe legătura dintre ajutorul umanitar, dezvoltare și pace 
Prin întărirea legăturii dintre ajutorul umanitar, dezvoltare și pace, UE va articula mai bine abordările și intervențiile complementare, pentru a anticipa crizele, a se pregăti pentru acestea și a răspunde la ele într-un mod mai eficace. Valorificând flexibilitatea instrumentului „Europa globală”, care urmează a fi lansat, UE va intensifica în mod activ utilizarea mecanismelor de finanțare inovatoare și adaptabile pentru a atrage mai multe fonduri private, capacitând în același timp sectorul privat local. De asemenea, UE va îmbunătăți colaborarea cu instituțiile financiare internaționale, inclusiv cu Banca Europeană de Investiții, și cu băncile de dezvoltare ale statelor membre UE pentru a promova investițiile care permit reziliența economică în contexte fragile și reducerea structurală a nevoilor umanitare.
Prin toate aceste eforturi, UE va promova o abordare de tip „Echipa Europa”, care este esențială pentru asigurarea unei poziții vizibile, unificate și bine coordonate în ceea ce privește abordarea fragilității. De asemenea, UE va aprofunda coordonarea și cooperarea cu alți parteneri și actori, inclusiv la nivel local, precum societatea civilă, sectorul privat și organizații-cheie, printre care ONU, Mișcarea de Cruce Roșie și Semilună Roșie, dar și cu organizațiile regionale. 
	Acțiuni-cheie
Comisia, în cooperare cu Înaltul Reprezentant al UE pentru afaceri externe și politica de securitate, în exercitarea atribuțiilor sale, va pune în aplicare o abordare integrată a UE privind fragilitatea, prin strategii mai inteligente și mai colaborative, cu un accent deosebit pe contextele extrem de fragile. Printre aceste măsuri se numără:
· elaborarea unor analize comune, care să evidențieze înțelegerea dinamicii locale, a riscurilor specifice și a factorilor determinanți legați de conflicte și climă;
· elaborarea unor cadre de fragilitate adaptabile și agile în toate contextele extrem de fragile, pe baza experiențelor anterioare, înlocuind cadrele de colaborare stabilite prin legătura dintre ajutorul umanitar, dezvoltare și pace, testate în prezent, pentru a asigura o agilitate mai mare, și bazându-se pe cadrele analitice relevante. Acestea vor contura o înțelegere comună a priorităților și a acțiunilor necesare în cadrul legăturii dintre ajutorul umanitar, dezvoltare și pace, pentru a asigura un angajament cu un impact mai mare pe teren; 
· urmărirea unei integrări mai bune a acțiunilor umanitare, de dezvoltare și de pace printr-o finanțare eșalonată, complementară sau comună, pentru a maximiza impactul, inclusiv în contexte care evoluează rapid; utilizarea tuturor procedurilor de flexibilitate disponibile pentru a facilita un răspuns adaptabil la crize;
· identificarea punctelor focale privind fragilitatea în cadrul delegațiilor UE relevante și al birourilor DG ECHO, pe baza resurselor existente, pentru a sprijini înțelegerea comună și a ghida punerea în aplicare a abordării la nivel de țări; 
· organizarea periodică de schimburi cu principalele părți interesate, precum partenerii de implementare, autoritățile centrale și locale, ONU, instituțiile financiare internaționale și societatea civilă, continuând, în același timp, coordonarea cu statele membre ale UE;
· dezvoltarea și consolidarea parteneriatelor cu țările terțe și cu organizațiile regionale pentru a aborda contextele fragile și a garanta un sprijin financiar, în special cu scopul de a asigura stabilitatea, securitatea și dezvoltarea durabilă în vecinătatea UE și în alte regiuni strategice;
· intensificarea coordonării în cadrul unei abordări de tip „Echipa Europa”,dar și în cadrul organelor de conducere ale organizațiilor multilaterale;
· efectuarea unei monitorizări comune într-un mod mai sistematic și, acolo unde este posibil, în cooperare cu statele membre ale UE;
· organizarea unor actualizări periodice între servicii cu privire la implementare și la rezultate pentru a urmări progresele înregistrate;
· consolidarea investițiilor specifice în capacitățile instituționale și în managementul cunoștințelor personalului UE, precum și asigurarea unei revizuiri periodice a progreselor/rezultatelor; 
· îmbunătățirea comunicării strategice în ceea ce privește contracararea manipulării informațiilor, inclusiv a dezinformării și, acolo unde este cazul, a amenințărilor hibride;
· propunerea unei evaluări independente a rezultatelor în cadrul acestei abordări după o perioadă de trei ani.


[bookmark: _Hlk221099772]
3.2. Colaborarea cu sectorul privat și cu actorii netradiționali în răspunsul umanitar
Reducerea deficitului de finanțare a ajutorului umanitar va necesita valorificarea resurselor, a competențelor situaționale și a avantajelor comparative ale unei game mai extinse de actori din afara domeniului umanitar tradițional, inclusiv sectorul privat, organizațiile filantropice, o gamă mai largă de donatori și publicul larg.
Sectorul privat este un partener important care poate aduce expertiză tehnică, inovare și acces la tehnologii precum IA, precum și finanțare. Acesta poate contribui, de asemenea, la implementarea unor soluții durabile la nivel local prin consolidarea rezilienței pieței și prin crearea de oportunități economice pentru populațiile afectate. În contexte vulnerabile, microîntreprinderile, întreprinderile mici și sectorul informal joacă un rol esențial. Acestea ar trebui să aibă capacitatea de a contribui la îmbunătățirea rezilienței pe termen lung.
Întrucât aceste întreprinderi din prima linie se confruntă cu cele mai mari dificultăți de acces la creditare, ar trebui dezvoltate stimulente precum instrumente de reducere a riscurilor, asistență tehnică și date îmbunătățite privind investițiile, pentru a încuraja furnizorii de finanțare internaționali și naționali să îmbunătățească accesul la capital al întreprinderilor respective. Pe baza mai multor proiecte-pilot de succes dedicate finanțării umanitare mixte, UE va continua să sprijine astfel de inițiative ca parte a angajamentului său de a promova soluții durabile și de a ajuta actorii umanitari să se retragă din zona respectivă atunci când condițiile permit acest lucru.
De asemenea, UE va conduce dezbaterea în cadrul sectorului umanitar cu privire la intensificarea implicării sectorului privat în contexte umanitare și fragile. Aceasta include abordarea obstacolelor din calea accesului la finanțare și a incluziunii financiare, dar și extinderea parteneriatelor dintre actorii privați și cei umanitari în domenii precum logistica și tehnologia sau accesul la servicii publice de bază. Tehnologiile IA bazate pe date transformă treptat domeniul umanitar. UE va colabora cu partenerii tradiționali și cu alți actori pentru a studia modalități de utilizare a IA în vederea consolidării ajutorului umanitar, reducând în același timp riscurile pe parcursul ciclului de criză.
Pe lângă implicarea sectorului privat, colaborarea cu donatorii netradiționali și valorificarea complementarităților sunt importante. UE are deja parteneriate solide cu numeroși actori internaționali, cum ar fi Uniunea Africană, Asociația Națiunilor din Asia de Sud-Est și statele Consiliului de Cooperare al Golfului. UE va identifica în mod strategic domeniile în cadrul cărora poate fi îmbunătățită cooperarea în materie de ajutor umanitar și de gestionare a riscurilor de dezastre.
Sondajele Eurobarometru au evidențiat în mod constant un sprijin puternic din partea populației pentru asistența umanitară acordată de UE. În anul 2024, 91 % dintre respondenții la sondajul Eurobarometru au considerat că este important ca UE să finanțeze ajutorul umanitar([footnoteRef:41]) . Un astfel de sprijin nu poate fi considerat de la sine înțeles și poate fi subminat de un val tot mai mare de manipulare a informațiilor, inclusiv de dezinformare. UE va continua să își consolideze dialogul cu cetățenii UE și să promoveze în mod transparent acțiunea umanitară. [41:  Comisia Europeană: DG COMM, Eurobarometru special 542 – Ajutorul umanitar al UE, Oficiul pentru Publicații al Uniunii Europene, 2024, https://data.europa.eu/doi/10.2795/369550. 
] 

	Acțiuni-cheie
Comisia va întreprinde următoarele acțiuni:
· dezvoltarea, în cooperare cu Forumul Economic Mondial, a unei platforme mondiale pentru colaborarea cu sectorul privat în contexte umanitare în scopul de a discuta despre mediul de investiții, donații și filantropie, etică și parteneriate;
· majorarea finanțării pentru proiectele care sprijină implicarea sectorului privat în contexte umanitare prelungite, coordonând în același timp aceste eforturi împreună cu actorii din domeniul dezvoltării;
· adoptarea unui cadru de politică pentru implicarea noilor donatori și actori în răspunsurile umanitare. Acest cadru va identifica domenii concrete și regiuni prioritare în care se poate coopera cu diferiți actori;
· intensificarea dialogului cu cetățenii UE, de exemplu prin campanii de comunicare sau dialoguri ad-hoc specifice.



3.3. Obținerea de rezultate printr-o abordare de tip „Echipa Europa”
Împreună, UE și statele sale membre furnizează cea mai mare parte a finanțării umanitare la nivel mondial. În conformitate cu prevederile Consensului european privind ajutorul umanitar, acestea împărtășesc un angajament ferm față de principiile umanitare și asistența bazată pe nevoi, precum și față de un sistem multilateral, bazat pe norme. În ceea ce privește planificarea și funcționarea, o mai bună aliniere între UE și statele sale membre ar avea ca rezultat un impact și mai mare și le-ar permite să-și facă vocea mai bine auzită atunci când se exprimă împreună. 
În contextul actual, marcat de penuria de resurse, partenerii de implementare sprijiniți de UE și de statele sale membre ar beneficia de pe urma unor cerințe mai armonizate în ceea ce privește donatorii, care le-ar permite să facă economii considerabile. 
Prin urmare, pentru a completa abordarea de tip „Echipa Europa” detaliată în prezenta comunicare, UE va promova procese de finanțare armonizate și interoperabile la nivelul „Echipei Europa”. În principal, o mai bună aliniere pe plan digital ar face posibilă punerea în comun a resurselor „Echipei Europa” într-un mod mai eficace și mai coerent. Aceasta ar îmbunătăți, de asemenea, rezultatele umanitare și vizibilitatea „Echipei Europa”, reducând în același timp sarcina administrativă asupra partenerilor. 
	Acțiuni-cheie

Comisia va întreprinde următoarele acțiuni:
· în completarea efortului său de facilitare a gestionării granturilor, își va simplifica în mod semnificativ cerințele fără caracter de reglementare, inclusiv orientările sale de politică umanitară și cerințele de raportare. Aceste proceduri simplificate pot servi drept bază comună pentru abordările de finanțare ale „Echipei Europa”;
· cu obiectivul de a fi pregătită pentru următorul cadru financiar multianual (2028-2034), va depune eforturi în direcția unui cadru de certificare pentru ONG-urile umanitare cu valabilitate transversală în mai multe state membre ale UE, în beneficiul atât al statelor membre ale UE, cât și al partenerilor;
· pe parcursul întregului ciclu de viață al finanțării umanitare și în domeniul portofoliilor de răspuns la urgențe, va analiza, împreună cu statele membre ale UE, sinergii suplimentare, abordări comune, modalități partajate și structuri de coordonare pentru a pune în comun resursele UE într-un mod care să permită obținerea unui impact sporit. Aceasta ar putea include coordonarea inițiativelor de constituire de stocuri și răspunsuri comune prin intermediul ReliefEU;
· va discuta împreună cu statele membre ale UE opțiunile de dezvoltare a unei platforme comune pentru depunerea și partajarea propunerilor de finanțare armonizate, care să fie utilizată ca un ghișeu unic flexibil pentru depunerea propunerilor care ar putea fi preluate de diferiți actori ai „Echipei Europa” în funcție de priorități;
· va colabora cu statele membre ale UE pentru a analiza cadre comune de raportare digitale.



Concluzie
Timp de mai multe decenii, acțiunea umanitară a UE și-a dovedit valoarea oferind un răspuns bazat pe principii, pe nevoi și previzibil. Stau mărturie numeroșii supraviețuitori ai crizelor. Prin contribuția la atenuarea efectelor crizelor umanitare și la abordarea vulnerabilităților, această asistență contribuie și la asigurarea unui mediu mai sigur și mai stabil, inclusiv în vecinătatea extinsă a UE. Prin prezenta comunicare comună, UE își reafirmă angajamentul față de solidaritatea cu persoanele care au nevoie directă de această asistență. UE va continua să promoveze și să apere asistența umanitară bazată pe principii, precum și dreptul internațional umanitar în acțiunea sa externă, dar și la nivel internațional. UE aspiră să aducă schimbări pozitive în ceea ce privește ajutorul umanitar, în beneficiul celor afectați și al comunității umanitare în ansamblu, făcându-l mai rezilient, mai eficient și mai adaptat la exigențele viitorului. Pentru a aborda caracterul urgent al situației actuale, Comisia, în strânsă cooperare cu Înaltul Reprezentant al UE pentru afaceri externe și politica de securitate, după caz, va avansa cu mare hotărâre în ceea ce privește acțiunile prezentate. Comisia va face bilanțul punerii în aplicare a prezentei comunicări comune în 2028.

